b'\n_START_ARTICLE_\nLokki Joonatan\n_START_SECTION_\nJuoni\n_START_PARAGRAPH_\nKirjan alussa p\xc3\xa4\xc3\xa4henkil\xc3\xb6 lokki Joonatan harjoittelee taitolentoa. Muut lokit pit\xc3\xa4v\xc3\xa4t t\xc3\xa4t\xc3\xa4 luonnonvastaisena; lokki lent\xc3\xa4\xc3\xa4 sy\xc3\xb6d\xc3\xa4kseen. Pian Joonatan karkotetaankin lauman parista uloimmille luodoille. Siell\xc3\xa4 h\xc3\xa4n tulee yh\xc3\xa4 paremmaksi lent\xc3\xa4j\xc3\xa4ksi._NEWLINE_Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Joonatanin luokse saapuu kaksi hohtavaa lokkia, jotka pystyv\xc3\xa4t samoihin taitolentoliikkeisiin kuin Joonatan vaivattomasti ja virheett\xc3\xb6m\xc3\xa4sti. Joonatan seuraa lokkeja uuteen maailmaan, ja h\xc3\xa4nen ruumiinsa muuttuu my\xc3\xb6s hohtavaksi. Joonatan huomaa kykenev\xc3\xa4ns\xc3\xa4 paljon parempiin suorituksiin kuin edellisess\xc3\xa4 el\xc3\xa4m\xc3\xa4ss\xc3\xa4\xc3\xa4n. H\xc3\xa4n uskoo tulleensa taivaaseen._NEWLINE_Pian Joonatanille selvi\xc3\xa4\xc3\xa4, ett\xc3\xa4 paikka ei olekaan taivas. Taivas ei ole paikka eik\xc3\xa4 sit\xc3\xa4 ole olemassa ajassa. Taivas on t\xc3\xa4ydellisyytt\xc3\xa4. N\xc3\xa4in h\xc3\xa4nelle opettaa lokkivanhin T\xc5\xa1iang. Pian Joonatan ymm\xc3\xa4rt\xc3\xa4\xc3\xa4 t\xc3\xa4m\xc3\xa4n, ja h\xc3\xa4n pystyy liikkumaan silm\xc3\xa4nr\xc3\xa4p\xc3\xa4yksess\xc3\xa4 kaikkialle._NEWLINE_Toisessa maailmassa lokki Fletcher Lynd kokee saman kohtalon kuin Joonatan. Pian Joonatan ilmestyy h\xc3\xa4nen luokseen ja rupeaa opettamaan h\xc3\xa4nt\xc3\xa4. T\xc3\xa4h\xc3\xa4n kouluun liittyy uusia oppilaita, kuten lokki Kirk Maynard. Joonatan yritt\xc3\xa4\xc3\xa4 opettaa heille, mit\xc3\xa4 on t\xc3\xa4ydellisyys. Pian Joonatan l\xc3\xa4htee, ja Fletcher, joka nyt ymm\xc3\xa4rt\xc3\xa4\xc3\xa4, mit\xc3\xa4 Joonatan on opettanut, jatkaa oppilaitten parissa.'